text: স্বাস্থ্য-সৌন্দর্য ডেস্ক ৩০ এপ্রিল, ২০২০ - ০২:৩৮
  করোনাভাইরাসের সংক্রমণ রোধে বিশ্বের বেশিরভাগ মানুষ এখন ঘরবন্দি জীবন কাটাচ্ছেন। এই পরিস্থিতিতে মনকে শান্ত রাখা সবচেয়ে বেশি জরুরি। বিশেষজ্ঞদের মতে, মানসিক অস্থিরতা শরীরের জন্য মোটেও ভালো নয়। এই অস্থিরতার কারণে স্বাভাবিক প্রতিরোধ ব্যবস্থাও দুর্বল হয়ে যায়। তাই উদ্বেগ কমিয়ে নিজেকে ফুরফুরে রাখতে নিয়মিত শ্বাস-প্রশ্বাসের ব্যায়াম করতে পারেন। একই সঙ্গে এসব ব্যায়াম শ্বাসকষ্টের সমস্যা থেকে আপনাকে দূরে রাখতেও সাহায্য করবে।
  ব্যায়াম (১)
  প্রথমে মেরুদণ্ড সোজা করে বসুন। এর পর দুই পায়ের তালুকে উল্টো দিকের থাইয়ের ওপর রেখে দুটি হাত রাখতে হবে দুই হাঁটুর ওপর। দু'চোখ বন্ধ করে জোরে জোরে শ্বাস নিতে হবে। বেশ কয়েক সেকেন্ড ধরে চেপে রেখে জোরে জোরে নিঃশ্বাস ছাড়তে হবে। এই ব্যায়াম শরীর ও মনকে ঝরঝরে করবে এবং শ্বাস-প্রশ্বাসের প্রক্রিয়া স্বাভাবিক রাখবে।
  ব্যায়াম (২)
  মেঝে বা বিছানায় দুই পা দুদিকে ছড়িয়ে রেখে শুয়ে পড়তে হবে। এর পর হাত দুটি দুই পাশে ছড়িয়ে রাখতে হবে। হাত বা পা ছড়িয়ে রাখার ক্ষেত্রে যেন কোনো আড়ষ্টতা না থাকে, সেদিকে খেয়াল রাখতে হবে। চোখ ও মুখ বন্ধ করে ৬ থেকে ৭ সেকেন্ড ধরে ধীরে ধীরে শ্বাস নিতে হবে। সেই শ্বাস কিছুক্ষণ শরীরে ধরে রাখতে হবে। তার পর নাক দিয়ে শ্বাস ছাড়তে হবে ধীরে ধীরে। এভাবে ব্যায়াম চালিয়ে যেতে হবে অন্তত মিনিট দশেক।